รายงานของคณะกรรมการตรวจสอบ

คณะกรรมการ บริษัท ซีเอ็ดยูเคชั่น จำกัด (มหาชน) มีมติแต่งตั้งคณะกรรมการตรวจสอบ จำนวน 3
ท่าน โดยมี นายสาโรช ล้ำเลิศประเสริฐกุล เป็นประธานกรรมการตรวจสอบ นายประวิทย์
ตันติวศินชัย และนายไพรัช สิฏฐกุล เป็นกรรมการตรวจสอบ ทั้งนี้
กรรมการตรวจสอบแต่ละท่านไม่ได้เป็นเจ้าหน้าที่บริหารหรือพนักงานของบริษัท และมีนายวชิรธรรม
ศิริอาชาวัฒนา เป็นเลขานุการคณะกรรมการตรวจสอบ

คณะกรรมการตรวจสอบมีขอบเขต หน้าที่
และความรับผิดชอบตามที่ได้รับมอบหมายจากคณะกรรมการบริษัท
ซึ่งได้แก่การสอบทานรายงานทางการเงิน ให้มีการปฏิบัติตามมาตรฐานการบัญชีอย่างถูกต้อง
และมีการเปิดเผยข้อมูลอย่างเพียงพอ และทันเวลา, การสอบทานการกำกับดูแลกิจการที่ดี,
การสอบทานการบริหารจัดการความเสี่ยง, การสอบทานระบบการควบคุมภายใน
และการสอบทานให้มีการตรวจสอบภายในที่เหมาะสมและมีประสิทธิภาพ
สอบทานการดำเนินงานของบริษัท ในการปฏิบัติตามพระราชบัญญัติหลักทรัพย์และตลาดหลักทรัพย์
มีการเปิดเผยข้อมูลอย่างเพียงพอ ในกรณีที่เกิดรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์ให้มีความโปร่งใส,
พิจารณาความเป็นอิสระในการสอบบัญชี ตลอดจนคัดเลือก เสนอแต่งตั้งผู้สอบบัญชี
และค่าตอบแทนแก่ผู้สอบบัญชีประจำปี

ในรอบปี 2549 คณะกรรมการตรวจสอบได้มีการประชุม ทั้งสิ้นจำนวน 5 ครั้ง
ซึ่งเป็นการประชุมร่วมกับผู้บริหารระดับสูง 1 ครั้ง โดยมีประเด็นที่มีสาระสำคัญดังนี้

1.  สอบทานงบการเงินรายไตรมาสและงบการเงินประจำปี 2549
    คณะกรรมการตรวจสอบได้สอบทานงบการเงินรายไตรมาสและงบการเงินประจำปี 2549
    ของบริษัทก่อนนำเสนอคณะกรรมการบริษัทฯ เพื่อให้มั่นใจได้ว่างบการเงินของบริษัท
    ได้ปฏิบัติตามมาตรฐานการบัญชี ข้อกำหนดต่างๆ ของตลาดหลักทรัพย์แห่งประเทศไทย
    คณะกรรมการกำกับหลักทรัพย์และตลาดหลักทรัพย์ และหน่วยงานกำกับดูแลอื่น
    รวมถึงการเปิดเผยข้อมูลในงบการเงินอย่างถูกต้อง เพียงพอและทันเวลา
    โดยคณะกรรมการตรวจสอบได้ประชุมร่วมกับผู้สอบบัญชี ฝ่ายจัดการ ฝ่ายบัญชี
    และแผนกตรวจสอบภายในของบริษัท เพื่อพิจารณางบการเงินรายไตรมาส
    และงบการเงินประจำปี เพื่อสอบถามความถูกต้อง ครบถ้วนและการเปิดเผยข้อมูลที่เพียงพอ
    ตลอดจนรายการปรับปรุงต่างๆ ที่กระทบต่องบการเงินที่เป็นสาระสำคัญ

2.  คัดเลือกและเสนอแต่งตั้งผู้สอบบัญชี คณะกรรมการตรวจสอบได้พิจารณาคัดเลือกผู้สอบบัญชี
    พิจารณาความเป็นอิสระของผู้สอบบัญชีและกำหนดค่าตอบแทนที่เหมาะสม
    เพื่อเสนอต่อคณะกรรมการบริษัทฯ ให้ขออนุมัติต่อที่ประชุมใหญ่สามัญผู้ถือหุ้นแต่งตั้งเป็นผู้สอบบัญชี

3.  การสอบทานการกำกับดูแลกิจการที่ดี คณะกรรมการตรวจสอบ
    ได้กำกับดูแลให้มีการเปิดเผยข้อมูลอย่างเพียงพอและโปร่งใส
    และการปฏิบัติตามข้อกำหนดของตลาดหลักทรัพย์แห่งประเทศไทย
    คณะกรรมการกำกับหลักทรัพย์และตลาดหลักทรัพย์
    และข้อกำหนดของหน่วยงานกำกับดูแลที่เกี่ยวข้อง นอกจากนี้
    คณะกรรมการตรวจสอบได้ทบทวนนโยบายการกำกับดูแลกิจการที่ดี
    นโยบายการดูแลสิ่งแวดล้อมและสังคม และการส่งเสริมให้บริษัทฯ มีระบบธรรมาภิบาล
    การบริหารจัดการที่ดี โปร่งใส ตรวจสอบได้ เพื่อสร้างความเชื่อมั่นให้กับนักลงทุน
    หน่วยงานกำกับดูแล ผู้มีส่วนได้เสีย
    และก่อให้เกิดการเชื่อมโยงทางความคิดที่จะผลักดันให้เกิดประโยชน์ร่วมกัน

4.  สอบทานการบริหารจัดการความเสี่ยง คณะกรรมการตรวจสอบ
    ได้กำกับดูแลการบริหารจัดการความเสี่ยงของบริษัท เพื่อให้มั่นใจได้ว่าความเสี่ยงต่างๆ
    ของบริษัท อยู่ในระดับที่ยอมรับได้
    โดยคณะกรรมการตรวจสอบได้สอบทานแผนการบริหารจัดการความเสี่ยงประจำปี 2549
    และรับทราบการดำเนินการบริหารความเสี่ยงเป็นระยะๆ

5.  สอบทานการประเมินระบบการควบคุมภายใน คณะกรรมการตรวจสอบ
    ได้สอบทานระบบการควบคุมภายในของบริษัทฯ ให้มีระบบการควบคุมภายในที่ดี
    และมีประสิทธิภาพเพียงพอในการใช้ทรัพยากร ดูแลป้องกันทรัพย์สิน ลดความเสียหาย
    การทุจริต และมีความเชื่อถือได้ของข้อมูลทางการเงิน
    โดยผู้สอบบัญชีได้เสนอความเห็นที่สอดคล้องกันว่าไม่พบประเด็นข้อบกพร่องที่เป็นสาระสำคัญ
    ที่มีผลกระทบต่องบการเงิน

6.  กำกับดูแลงานตรวจสอบภายใน คณะกรรมการตรวจสอบได้สอบทานการปฏิบัติงาน
    แผนการตรวจสอบประจำปี 2549 อัตรากำลัง
    รับทราบและประเมินผลงานการปฏิบัติงานของแผนกตรวจสอบภายใน
    เพื่อให้มีระบบการควบคุมภายในที่ดี มีการปฏิบัติตามระบบการควบคุมภายในที่วางไว้
    คณะกรรมการตรวจสอบได้ร่วมทบทวนแผนการตรวจสอบประจำปี 2549 – 2550
    ซึ่งกำหนดบนพื้นฐานของการตระหนักถึงความเสี่ยงที่อาจจะเกิดขึ้นที่มีผลกระทบต่องบการเงิน
    และการดำเนินงานของบริษัทเป็นหลัก
    ซึ่งได้รวมถึงการตรวจสอบระบบคอมพิวเตอร์และระบบข้อมูลสารสนเทศ ทางบัญชีและการเงิน
    และครอบคลุมประเด็นอื่นๆที่จะมีผลกระทบต่อการดำเนินงาน คณะกรรมการตรวจสอบเห็นว่า
    ระบบการควบคุมภายในของบริษัท ไม่มีรายการที่กระทบต่อบริษัทที่เป็นสาระสำคัญ
    และได้รายงานผลต่อคณะกรรมการบริษัทฯแล้ว

คณะกรรมการตรวจสอบ ตระหนักถึงความสำคัญของการควบคุมภายใน การบริหารจัดการความเสี่ยง
และการกำกับดูแลกิจการที่ดี เพื่อให้บริษัท มีการควบคุมภายในที่เพียงพอ
มีการบริหารจัดการความเสี่ยงให้อยู่ในระดับที่เหมาะสมและยอมรับได้ และมีการกำกับดูแลกิจการที่ดี
ตลอดจนการรายงานทางการเงินที่มีความถูกต้อง เชื่อถือได้

  ( นายสาโรช ล้ำเลิศประเสริฐกุล )

  ประธานกรรมการตรวจสอบ

  9 มีนาคม 2550